als_Latn dik_Latn sag_Latn
I ka shoqëruar prej vitesh pyetja “kur do do bashkoheni për një koncert?” dhe gjithmonë i kanë devijuar asaj. Sepse pengesa kryesore ishte ana financiare dhe sponsorët. 3 Musketieret e rock-ut shqiptar janë bërë bashkë dhe më 15 maj do të jenë në Pallatin e Kongreseve. Aleksandër Gjoka, Elton Deda dhe Redon Makashi do të rikthehen me hitet e tyre më të mira në vite, por edhe me shumë elementë të rinj në një koncert recital, për të cilin puna ka nisur tashmë dhe pas pak ditësh, të gjithë adhuruesit e muzikës së tyre mund t’i shijojnë live.
Po pse kjo kohë e gjatë pritjeje?
Të ftuar mbrëmjen e së mërkurës në Top Show Magazine, Sandri, Redi dhe Eltoni, ndanë me publikun emocionet e kësaj pritjeje të gjatë, e cila tashmë ka një datë të kristalizuar: “Ne kemi qenë gjithmonë të gatshëm për ta bërë një koncert dhe gjithmonë kemi folur për këtë me njëri-tjetrin, por pengesa ishin sponsorët, ana financiare. Tani që u mundësua kjo, ja ku jemi…” – tha Sandri.
“Gjithçka lindi nga një makinë e vogël. Në një udhëtim për një aktivitet muzikor, bashkë me një mikun tim, po diskutonim për koncertin dhe dalëngadalë na lindën idetë të cilat filluam t’i bënim konkrete”, - vijon më tej Redoni duke dhënë më shumë detaje për të realizuar ëndrrën e të treve.
Ndërsa Eltoni, ai që mban peshën kryesore të koncertit, meqenëse merret edhe me orkestrimin e të gjitha këngëve, tregon se bashkë me ta në Pallatin e Kongreseve do të jetë edhe një pjesë e mirë e orkestrës së RTSH-së: “E gjitha orkestra ka gjithsej rreth 60 elementë. Formacioni që kemi ne do të ketë 34-35 elementë, që është prapë shumë, por duke pasur edhe një band shumë të mirë dhe me violina, kënga merr përmasa të tjera”, – sqaron Eltoni.
Repertori i koncertit do të jetë i larmishëm. Djemtë do të këndojnë hitet e tyre më të mira, veç e veç dhe bashkë. Në shumicën e koncertit, sqarojnë ata, do të jenë duke shoqëruar njëri-tjetrin edhe me zëra të dytë. Eltoni premton se do të jenë këngët më të zgjedhura që vazhdojnë t’i këndojnë edhe sot në koncerte: “Janë zgjedhur këngët më të mira tonat, por janë ndryshe dhe të përshtatura në orkestracion. Do të ketë këngë të tilla si: “Jemi emri i vetë jetës”, “Qyteti i vjetër”, “Të pranoj si je”, “Mos prit deri nesër”, “Na lini të jetojmë”, “Ditë dimri” e shumë të tjera.”
Përgjegjësia është e madhe, shton më tej Deda, madje sa më shumë afrohen ditët, aq më i madh bëhet presioni: “Është një përgjegjësi shumë e madhe dhe të mendosh që është kurora e krijimtarisë sonë, presioni është edhe më i madh… Megjithatë, ne jemi profesionistë dhe jam i bindur që nuk do të kemi të papritura… ”
… përveç atyre që krijon Redoni gjithmonë me këngët e tij melankolike. Si më emocionali i grupit, Redoni ka rezervuar edhe një surprizë për publikun – tërësisht të re edhe në stil: “Ky koncert është një pjesë e jetës sonë, ne e kemi pasur gjithmonë ëndërr ta realizojmë dhe sa më shumë afrojnë ditët, aq më i madh është edhe emocioni. Këto ditë, madje, çunave u kam thënë ‘më mirë do ishte që ta kishim sot koncertin’, aq i madh është emocioni që kemi filluar të ndiejmë…”
Dhe nëse Redoni thotë që ka emocion, të gjithë bëni gati shamitë. Edhe kënga e tij e re, kështu është. Sandri e konfirmon…
Më 15 maj, në Pallatin e Kongreseve (jo vetëm për të qarë me Redonin).
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn